Document ID: 32005D0513

A BIZOTTSÁG HATÁROZATA
(2005. július 11.)
a rádióspektrum 5 GHz-es frekvenciasávjának a vezeték nélküli hozzáférési rendszerek, beleértve a rádiós helyi hálózatokat is (WAS/RLAN), megvalósítására történő harmonizált felhasználásáról
(az értesítés a C(2005) 2467. számú dokumentummal történt)
(EGT vonatkozású szöveg)
(2005/513/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („Rádióspektrum-határozat”) (1) és különösen annak 4. cikke (3) bekezdésére,
mivel:
(1)
A nyilvános elektronikus hírközlési hálózatokhoz és szolgáltatásokhoz való nyilvános RLAN hozzáférés harmonizált biztosításáról szóló, 2003. március 20-i bizottsági ajánlás (2) a tagállamoknak azt ajánlotta, hogy biztosítsanak nyilvános RLAN hozzáférést a nyilvános elektronikus hírközlési hálózatokhoz és szolgáltatásokhoz a rendelkezésre álló 5 GHz-es sávban.
(2)
Továbbá úgy ítélte meg, hogy a 676/2002/EK határozat keretében további harmonizációra volna szükség, különösen az 5 GHz-es sávban annak biztosításához, hogy az 5 GHz-es sáv minden tagállamban az RLAN számára rendelkezésre álljon, valamint az RLAN részére az Európai Rádiótávközlési Bizottság (01)07 döntése (3) által kijelölt 2,4 GHz-es sáv túlterhelésének mérsékléséhez.
(3)
A 2003-as Rádiótávközlési Világértekezlet (WRC-03) az 5 GHz-es sáv meghatározott részeit a Nemzetközi Távközlési Egyesület (ITU) mindhárom Körzetében a mozgószolgálat részére osztotta fel elsődleges jelleggel, a légi mozgószolgálat kivételével, figyelembe véve az ezen frekvenciasávokban üzemelő többi elsődleges szolgálatok védelmének szükségességét.
(4)
A WRC-03 elfogadta az 5 150-5 250, 5 250-5 350 MHz-es és 5 470-5 725 MHz-es sávok mozgószolgálat által történő, a vezeték nélküli hozzáférési rendszerek, beleértve a rádiós helyi hálózatokat is, megvalósítása érdekében való használatáról szóló 229. ITU-R állásfoglalást, amely ösztönzőleg hatott az európai harmonizáció folytatására annak érdekében, hogy az Európai Unió mielőbb elérhetővé váljon az RLAN rendszerek számára.
(5)
E harmonizáció céljából a Bizottság 2003. december 23-án a 676/2002/EK határozat 4. cikkének (2) bekezdése szerinti megbízást (4) adott a Postai és Távközlési Igazgatások Európai Értekezletének (CEPT) arra, hogy harmonizálja a rádióspektrum 5 GHz-es sávját, hogy azt az RLAN rendszerek használhassák.
(6)
A megbízás eredményeképpen a CEPT, Elektronikus hírközlési bizottsága révén, 2004. november 12-i jelentésében (5), valamint 2004. november 12-i ECC/DEC(04)08 határozatában az 5 GHz-es sáv bizonyos frekvenciáinak használatára egyedi műszaki és működési feltételeket határozott meg, amelyek a Bizottság és a rádióspektrum-bizottság számára elfogadhatók, és amelyeket célszerű volna a Közösségben alkalmazhatóvá tenni, hogy a WAS/RLAN rendszerek fejlődéséhez meglegyen a harmonizált alap a Közösségben.
(7)
A WAS/RLAN berendezéseknek teljesíteniük kell a rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelv (6) követelményeit. Ezen irányelv 3. cikkének (2) bekezdése annak biztosítására kötelezi a gyártókat, hogy a berendezés ne okozzon káros zavart a rádióspektrum többi felhasználóinak.
(8)
Több tagállamban elsőrendű fontossággal bír a katonai és meteorológiai radarok üzemeltetése az 5 250 és 5 850 MHz közötti sávokban, ami különleges védelmet tesz szükségessé a WAS/RLAN okozta káros zavar ellen.
(9)
Szükséges továbbá megfelelően rögzíteni a kisugárzott egyenértékű izotróp teljesítményre vonatkozó hatérértékeket és az üzemeltetési - például a beltéri használatra vonatkozó - korlátozásokat, amelyek a WAS/RLAN rendszerekre érvényesek, különösen az 5 150-5 350 MHz-es frekvenciasávban, a műholdas Föld-kutató szolgálat (aktív), az űrkutatási szolgálat (aktív) és a műholdas mozgószolgálat modulációs összeköttetéseinek védelme érdekében.
(10)
A CEPT jelentésében foglaltaknak megfelelően a rádiómeghatározó szolgálat radarjai és a WAS/RLAN rendszerek közötti frekvenciamegosztás az 5 250-5 350 MHz-es és 5 470-5 725 MHz-es sávokban csak akkor valósítható meg, ha teljesítmény-határértékekkel és csillapítási módszerekkel biztosítjuk, hogy a WAS/RLAN rendszerek és a radaros alkalmazások/rendszerek ne zavarják egymást. Ezért az adóteljesítmény-szabályozás (TPC) és a dinamikus frekvencia-kiválasztás (DFS) az EN 301 893 harmonizált szabvány (7) részévé vált, amelyet az Európai Távközlési Szabványügyi Intézet (ETSI) azért fejlesztett ki, hogy a WAS/RLAN berendezéseknél vélelmezni lehessen az 1999/5/EK irányelvnek való megfelelést. A WAS/RLAN rendszerek adóteljesítmény-szabályozása (TPC) az 5 250-5 350 MHz-es és 5 470-5 725 MHz-es sávokban a halmozott interferencia jelentős mértékű csökkentésével elősegítené a frekvenciamegosztást a műholdas szolgálatokkal. A DFS, eleget téve az M. 1652 ITU-R ajánlás (8) I. mellékletében felsorolt, az érzékelésre, a működésre és a válaszra vonatkozó követelményeknek, megakadályozza, hogy a WAS/RLAN rendszerek a radarok által használt frekvenciákon üzemeljenek. Az EN 301 893 szabványban rögzített csillapítási módszereknek a fix frekvenciás radarok védelme terén mutatott hatékonyságát ellenőrizni fogják. Új fejlemények figyelembevétele céljából a szabványt felül lehet vizsgálni, a csillapítási módszerek vizsgálatára alkalmas módszerekről és eljárásokról szóló, a tagállamok által készített tanulmányokra támaszkodva.
(11)
A Közösség és az ITU szintjén tényként kezelt, hogy további tanulmányokra van szükség, és meg kell hagyni annak lehetőségét, hogy alternatív műszaki/működési feltételeket fejlesszenek ki a WAS/RLAN rendszerek számára, miközben továbbra is szükséges a megfelelő védelem biztosítása a többi elsődleges szolgálat, különösen a rádiólokáció részére. Továbbá célszerű, hogy a nemzeti igazgatások mérési kampányokkal és vizsgálatokkal segítsék elő a különböző szolgálatok együttélését. Az ilyen tanulmányokat és fejlesztéseket figyelembe fogják venni a jelen határozat felülvizsgálatakor.
(12)
A jelen határozatban előírt intézkedések összhangban vannak a rádióspektrum-bizottság véleményével,
ELFOGADTA A JELEN HATÁROZATOT:
1. cikk
A jelen határozat célja, hogy harmonizálja a vezeték nélküli hozzáférési rendszerek - beleértve a rádiós helyi hálózatokat is (WAS/RLAN) - tekintetében az 5 150-5 350 MHz-es és 5 470-5 725 MHz-es frekvenciasávok hozzáférésének és hatékony felhasználásának feltételeit.
2. cikk
A jelen határozat tekintetében a következő fogalommeghatározásokat kell alkalmazni:
a)
„Vezeték nélküli hozzáférési rendszerek, beleértve a rádiós helyi hálózatokat is (WAS/RLAN)”: szélessávú rádiós rendszerek, amelyek tekintet nélkül a hálózat topológiájára, vezeték nélküli hozzáférést biztosítanak nyilvános és magánjellegű alkalmazások számára.
b)
„Beltéri használat”: épületen belüli használat, ide sorolva az épülethez hasonlatos helyeken, például repülőgépen történő használatot, ahol jellemzően az árnyékolás biztosítja a szükséges csillapítást, amely elősegíti a más szolgálatokkal történő megosztást.
c)
„Átlagos kisugárzott egyenértékű izotróp teljesítmény (e.i.r.p)”: a legnagyobb teljesítménynek megfelelő átviteli löket közben mért e.i.r.p., amennyiben létezik teljesítményszabályozás.
3. cikk
A tagállamok legkésőbb 2005. október 31-ig kijelölik az 5 150-5 350 MHz-es és 5 470-5 725 MHz-es frekvenciasávokat, és velük összefüggésben megtesznek minden megfelelő intézkedést a WAS/RLAN rendszerek megvalósítására, tekintettel a 4. cikkben rögzített különleges feltételekre.
4. cikk
(1) Az 5 150-5 350 MHz-es frekvenciasávban a WAS/RLAN rendszereket beltéri használatra kell korlátozni, legfeljebb 200 mW átlagos e.i.r.p. mellett.
Ezenkívül az átlagos e.i.r.p. sűrűsége nem lehet több
a)
0,25 mW/25 kHz-nél bármely 25 kHz szélességű részsávban az 5 150-5 250 MHz-es sávon belül; és
b)
10 mW/MHz-nél bármely 1 MHz szélességű részsávban az 5 250-5 350 MHz-es sávon belül.
(2) Az 5 470-5 725 MHz-es frekvenciasávban a beltéri és a kültéri WAS/RLAN-használat 1 W-os maximális átlagos e.i.r.p.-hez és az 50 mW/MHz-et az 1 MHz-szélességű részsávok egyikében sem meghaladó átlagos e.i.r.p.-sűrűséghez kötött.
(3) Az 5 250-5 350 MHz-es és 5 470-5 725 MHz-es sávokban működő WAS/RLAN rendszereknek adóteljesítmény-szabályozást kell alkalmazniuk, amelynek átlagosan legalább 3 dB-es csillapítást kell biztosítania a rendszer maximális megengedett kimeneti teljesítményéhez képest.
Ha az adóteljesítmény-szabályozás nem működik, a maximális megengedett átlagos e.i.r.p. és az annak megfelelő átlagos e.i.r.p.-sűrűség határértékeit az 5 250-5 350 MHz-es és 5 470-5 725 MHz-es sávokra vonatkozóan 3 dB-lel csökkenteni kell.
(4) Az 5 250-5 350 MHz-es és 5 470-5 725 MHz-es sávokban működő WAS/RLAN rendszereknek olyan csillapítási módszereket kell használniuk, amelyek legalább az EN 301 893 szabványban leírt, a rádiómeghatározó rendszerekkel való összeférhetőséget biztosító, az érzékelésre, a működésre és a válaszra vonatkozó védelmi követelményeket teljesítik. E csillapítási módszereknek ki kell egyenlíteniük az összes lehetséges csatornára nézve a speciális csatorna kiválasztásának valószínűségét, átlagosan közel egyenletes rádióspektrum-terhelést biztosítva.
(5) A tagállamok rendszeres felülvizsgálat alatt tartják a csillapítási módszereket, és erről a Bizottságnak jelentést tesznek.
5. cikk
A jelen határozatnak a tagállamok a címzettjei.
Kelt Brüsszelben, 2005. július 11-én.

Labels: 12
7